E TALANOATAKA ko Sunia Talebula yabaki 49, na turaga ni Oneata mai Lau ka veiqaravi tiko ena tabana ni livaliva (Fiji Electricity Authority) mai Monasavu, ni dua na ka na batabata levu ni draki e mai tara na noda vanua e na Vukelulu sa oti.
Na turaga qo ko Talebula e tamai Metuisela Talebula na cauravou ka lewena voli na timi ni lewe ya vitu ni Viti ka vaka kina na timi ni tinikalima ni Viti. E sa qito tiko mai Sikoteladi e na gauna qo.
Na vanua qo o Monasavu sa matau tu na kena draki me batabata, e kaya o Talebula.
Na mataka ni Lotulevu sa oti e vakaraitaka o Talebula ni tiko sara kina 13 na dikiri (13 decrees celcius) na i vakaru ni katakata e na kena lutu. Ia, ena Vakaraubuka e sa tiko tale kina 15 na dikirisi (15 decrees celcius).
E sega talega ni tau sara vakalevu na uca. E kaya o Talebula e na loma ni 18 na yabaki na nona cakacaka tu e na tabana ni livaliva (FEA) sa dau cakacaka tu ga mai na loma ni vanua qo e Monasavu ka sa matau tale tu ga vua na kena draki ka ni dau batabata.
Na gauna dredre ga au bau sotava i ke donuya na vuaviri ni 2000 ka vakabibi vei ira keimami veikilai, e kaya o Talebula.
E dau matau vei Talebula e na veimataka me dau qarava na vakarau ni batabata kei na uca ka qai dau vakauta sobu tiko mai ki na valenivolavola ni draki mai Nadi.
Ia, e vakaraitaka o Talebula ni gauna qo e lutu sara na vakarau ni wai e na loma ni tobu ni wai e Monasavu ka tiko e na 710 na mita na lutu ni wai mai na 743.51 na mita, ka sa totolo sara tiko na kena lutu sobu.
Na lutu ni wai qo e sa totolo sara tiko ka ni lailai tiko na uca, e kaya o Talebula.
E vakaraitaka talega ko Talebula ni so na gauna e rawa ni tiko sara kina 10 na dikirisi na batabata(10 decrees celcius) mai Monasavu.
Dua na gauna ni batabata au donuya e ke, a lutu sara kina 10 na dikiri na batabata ka lutu sara ga kina na wai cevata mai Nadrau, e kaya ko Talebula.
Ni da raica na loma ni vanua qo o Monasavu sa rauta me rawa ni lutu na kena wai cevata, baleta ni sa cere sara ga ki cake na vanua e tiko kina na tobu ni wai qo ka qai vakawavokita tu na veivunikau lelevu kei na ulunivanua.
E rawa ni bula kina e so na kau vuata me vaka na veimataqali kau vuata ka ra bula tu mai na vanua batabata me vakataki Niu Siladi.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn